Jong pa sterf ná hy rekenaar herstelAron Duplock saam met een van sy kinders (Foto: Facebook) ŉ 25-jarige man van Brighton in Engeland is Saterdag doodgeskok toe hy ŉ rekenaar, waaraan hy minute vroeër gewerk het, by die muur ingeprop het. Volgens Daily Mail het Aron Duplock aan ŉ rekenaar by die stiefbroer se huis in Sussex gewerk toe die voorval gebeur het. Paul, Duplock se stiefbroer, het gesê hy het hy kardiopulmonêre resussitasie (KPR) op die pa van twee toegepas, maar hy was reeds dood. Volgens die familie het hy ŉ hartaanval gekry as gevolg van die elektriese skok. Die uitslae van die nadoodse ondersoek is egter nog nie bekendgemaak nie. Volgens sy ma, Vic Stark, was Duplock verloof en sou hy oor ŉ paar maande trou. Hy en sy verloofde, Riana Gretton, het twee kinders, onderskeidelik vier jaar en 18 maande oud. “My wêreld het uitmekaargeval na dié nuus. Ek wens dié pyn nie vir enigeen toe nie. Dit is ŉ ongelooflike seer wat nie beter raak nie, en my hart gaan uit na ouers wat hul kinders verloor het. Die pyn is verskriklik,” het Stark gesê. Die familie probeer nou om geld vir sy begrafnis in te samel deur middel van ŉ skarefinansieringswebwerf. Besoek die webwerf hier. Bron: Daily Mail